钦定古今图书集成/明伦汇编/宫闱典/第042卷 > 《皇后册文》程钜夫
## 钦定古今图书集成/明伦汇编/宫闱典/第042卷 > 《皇后册文》程钜夫

皇帝若曰：“朕荷天地祖宗之祐，皇太后之训，嗣大历
服，思底于治，必立元配，表正六宫。咨尔弘吉剌氏，实
我家世戚嫡嗣所自出，积德流庆，肆启尔来嫔于朕，
淑慎孝恭，令誉昭闻，承命慈闱，爰正尔位。今遣摄太
尉、中书右丞相秃忽鲁，授尔玉册玉宝，命尔为皇后。
惟天地定位，万物以生；日月并照，万国以明。君后合
德，万化以成。上以事上帝，奉宗庙，下以亲九族，正万
邦。为朕内助。惟尔之贤。其永念厥德，履中体顺，俾圣
母暨予一人以宁。岂惟尔嘉？天亦永相念尔共享有
国，钦哉！”